CELEX: 32012R1047
Language: fi
Date: 2012-11-08 00:00:00
Title: Komission asetus (EU) N:o 1047/2012, annettu 8 päivänä marraskuuta 2012 , asetuksen (EY) N:o 1924/2006 muuttamisesta ravitsemusväitteiden luettelon osalta  ETA:n kannalta merkityksellinen teksti

9.11.2012   
            
            
               FI
            
            
               Euroopan unionin virallinen lehti
            
            
               L 310/36
            
         KOMISSION ASETUS (EU) N:o 1047/2012,
   annettu 8 päivänä marraskuuta 2012,
   asetuksen (EY) N:o 1924/2006 muuttamisesta ravitsemusväitteiden luettelon osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikkeita koskevista ravitsemus- ja terveysväitteistä 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1924/2006 (1) ja erityisesti sen 8 artiklan 2 kohdan,
   sekä katsoo seuraavaa:
   
               (1)
            
            
               Asetuksen (EY) N:o 1924/2006 8 artiklan 1 kohdassa säädetään, että elintarvikkeita koskevat ravitsemusväitteet ovat sallittuja vain, jos ne on lueteltu asetuksen liitteessä, jossa vahvistetaan myös niiden käytön edellytykset.
            
         
               (2)
            
            
               Jäsenvaltioiden ja sidosryhmien, erityisesti elintarvikealan yritysten ja kuluttajaryhmien, kuulemisen jälkeen pääteltiin, että on tarpeen lisätä uusia ravitsemusväitteitä sallittujen ravitsemusväitteiden luetteloon ja muuttaa asetuksella (EY) N:o 1924/2006 jo sallittujen väitteiden käytön edellytyksiä.
            
         
               (3)
            
            
               Suolaa käytetään säilöntäaineena ja arominvahventeena. Uuden teknologian myötä ja suolaa koskevien tieteellisten lausuntojen tultua yleisesti hyväksytyiksi valmistajat pyrkivät tuottamaan yhä enemmän elintarvikkeita lisäämättä niihin suolaa aina kun se on teknisesti mahdollista. Väite, että suolaa/natriumia ei ole lisätty tiettyyn elintarvikkeeseen, ei kuitenkaan ole tällä hetkellä sallittu. Koska terveysnäkökohdista olisi kuitenkin erityisen tärkeää kannustaa tällaisia innovaatioita, olisi aiheellista sallia, että valmistajat voivat tiedottaa kuluttajille tästä tuotantoprosessin erityisominaisuudesta. Jotta tällaista väitettä ei esitettäisi luontaisesti paljon natriumia sisältävistä elintarvikkeista, väitteen käyttö olisi rajattava elintarvikkeisiin, joiden natriumpitoisuus on alhainen.
            
         
               (4)
            
            
               Euroopan parlamentti antoi 2 päivänä helmikuuta 2012 päätöslauselman asetuksen (EY) N:o 1924/2006 muuttamista ravitsemusväitteiden luettelon osalta koskevasta komission asetusluonnoksesta; siinä se arvioi, että uusi ravitsemusväite, jolla voitaisiin ilmoittaa vaatimattomammista vähennyksistä kuin väitteellä ”kevyt”, olisi perussäädöksen tarkoituksen ja sisällön vastainen.
            
         
               (5)
            
            
               Tyydyttyneiden rasvojen vähentäminen edistää terveyttä vain silloin, kun niitä ei korvata tai kun ne korvataan tyydyttymättömillä rasvoilla. Tyydyttyneiden rasvojen korvaaminen transrasvahapoilla ei edistä terveyttä, joten tyydyttyneiden rasvojen vähentämiseen viittaavien ravitsemusväitteiden käyttöedellytykset olisi määriteltävä siten, että tyydyttyneiden rasvojen korvaaminen transrasvahapoilla vältetään.
            
         
               (6)
            
            
               Nykyisten ehtojen mukaan voidaan väittää, että sokereita on vähennetty, vaikka sokerit korvattaisiin rasvalla, minkä tuloksena uudistetun tuotteen energiapitoisuus on suurempi. Väite, että sokereita on vähennetty, olisi näin ollen sallittava ainoastaan silloin, kun elintarvikkeen energiapitoisuus ei kasva sen koostumuksen uudistamisen myötä. Tiukemmat ehdot siitä, että sokereiden vähentämiseen on liityttävä vastaava energiapitoisuuden vähennys, voitaisiin saavuttaa ainoastaan hyvin rajallisessa määrässä tuotteita, mikä rajoittaisi voimakkaasti väitteen käyttömahdollisuuksia.
            
         
               (7)
            
            
               Sen vuoksi asetuksen (EY) N:o 1924/2006 liitettä olisi muutettava.
            
         
               (8)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1924/2006 liite tämän asetuksen liitteen mukaisesti.
   2 artikla
   Tuotteita, jotka on saatettu markkinoille ennen 1 päivää kesäkuuta 2014 ja jotka eivät ole asetuksen (EY) N:o 1924/2006, sellaisena kuin se on muutettuna tällä asetuksella, mukaisia, saa pitää kaupan varastojen loppumiseen asti.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 8 päivänä marraskuuta 2012.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 404, 30.12.2006, s. 9.
   
      LIITE
      Muutetaan asetuksen (EY) N:o 1924/2006 liite seuraavasti:
      
                  1)
               
               
                  Lisätään väitettä ”EI SISÄLLÄ NATRIUMIA” tai ”SUOLATON” koskevan kohdan jälkeen seuraava kohta:
                  ”EI LISÄTTYÄ NATRIUMIA/SUOLAA
                  Väite, jonka mukaan elintarvikkeeseen ei ole lisätty natriumia/suolaa, ja mikä tahansa muu väite, jolla on kuluttajalle oletettavasti sama merkitys, voidaan esittää vain, mikäli tuotteeseen ei ole lisätty natriumia/suolaa tai muita lisättyä natriumia/suolaa sisältäviä ainesosia ja mikäli tuote sisältää natriumia enintään 0,12 g/100 g tai 0,12 g/100 ml tai vastaavan määrän suolaa.”
               
            
                  2)
               
               
                  Lisätään väitettä ”[RAVINTOAINEEN NIMI] VÄHENNETTY” koskevaan kohtaan seuraavat kappaleet:
                  ”Väite ”tyydyttyneitä rasvoja vähennetty” ja mikä tahansa muu väite, jolla on kuluttajalle oletettavasti sama merkitys, voidaan esittää vain, mikäli
                  
                              a)
                           
                           
                              tyydyttyneiden rasvahappojen ja transrasvahappojen yhteismäärä tuotteessa, josta väite on esitetty, on vähintään 30 prosenttia pienempi kuin tyydyttyneiden rasvahappojen ja transrasvahappojen yhteismäärä vastaavassa muussa tuotteessa; sekä
                           
                        
                              b)
                           
                           
                              transrasvahappojen määrä tuotteessa, josta väite on esitetty, on yhtä suuri tai pienempi kuin vastaavassa muussa tuotteessa.
                           
                        Väite ”sokereita vähennetty” ja mikä tahansa muu väite, jolla on kuluttajalle oletettavasti sama merkitys, voidaan esittää vain, mikäli tuote, josta väite on esitetty, sisältää saman verran tai vähemmän energiaa kuin vastaava muu tuote.”